b'\n_START_ARTICLE_\nPinacotec\xc4\x83\n_START_PARAGRAPH_\nPinacotec\xc4\x83 (din greac\xc4\x83 \xcf\x80\xce\xb9\xce\xbd\xce\xb1\xce\xba\xce\xbf\xce\xb8\xce\xae\xce\xba\xce\xb7 \xe2\x80\x9epinakotheke\xe2\x80\x9d, \xc3\xaen care pinax \xe2\x80\x93 tablou, theke \xe2\x80\x93 depozit) se nume\xc8\x99te o colec\xc8\x9bie mare de tablouri \xc8\x99i de obiecte de art\xc4\x83. Prin extensie, aceea\xc8\x99i denumire o poart\xc4\x83 \xc8\x99i cl\xc4\x83direa unde se p\xc4\x83streaz\xc4\x83 \xc8\x99i se expune o astfel de colec\xc8\x9bie. Acest termen este folosit, \xc3\xaen general, pentru a desemna muzee din Italia \xc8\x99i din Germania, dar \xc8\x99i din alte \xc8\x9b\xc4\x83ri._NEWLINE_Pinacotecile au ap\xc4\x83rut \xc3\xaen antichitatea greac\xc4\x83, p\xc4\x83str\xc3\xa2ndu-\xc8\x99i denumirea p\xc3\xa2n\xc4\x83 \xc3\xaen zilele noastre._NEWLINE_O astfel de pinacotec\xc4\x83 a existat la Atena, pe Acropole, \xc3\xaen aripa nordic\xc4\x83 a Propileelor, unde \xc3\xaen secolul V \xc3\xae.Hr. se expuneau picturile celebre aduse ca daruri votive zei\xc8\x9bei.\n_START_SECTION_\nEtimologie\n_START_PARAGRAPH_\n\xc3\x8en limba rom\xc3\xa2n\xc4\x83, acest termen, care s-ar traduce prin \xe2\x80\x9esal\xc4\x83 care con\xc8\x9bine o colec\xc8\x9bie de tablouri\xe2\x80\x9d, este \xc3\xaemprumutat din francez\xc4\x83 pinacoth\xc3\xa8que \xc8\x99i din german\xc4\x83 Pinakothek. Ace\xc8\x99ti termeni provin din latin\xc4\x83 pinacotheca, iar acesta este \xc3\xaempumutat din limba greac\xc4\x83 veche pinacoth\xc3\xaak\xc3\xaa, care, la r\xc3\xa2ndul s\xc4\x83u, provine din cuvintele grece\xc8\x99ti pinax, pinakos \xe2\x80\x9etablou\xe2\x80\x9d \xc8\x99i th\xc3\xaak\xc3\xa9 \xe2\x80\x9ecutie\xe2\x80\x9d, \xe2\x80\x9edepozit\xe2\x80\x9d._NEWLINE_Sensul modern al termenului provine din limba german\xc4\x83. \xc3\x8entr-adev\xc4\x83r, Ludovic I al Bavariei, \xc3\xaen secolul al XIX-lea, a dat primului s\xc4\x83u muzeu denumirea de \xe2\x80\x9epinacotec\xc4\x83\xe2\x80\x9d, termen pe care l-a luat din scrierile autorului roman Vitruviu consacrate arhitecturii. Acest suveran voia s\xc4\x83 fac\xc4\x83 din capitala sa \xe2\x80\x9eAtena de pe Isar\xe2\x80\x9d, \xc3\xaempreun\xc4\x83 cu Gliptoteca (muzeu cu sculpturi, la M\xc3\xbcnchen). Tot \xc3\xaen Bavaria, Walhalla, edificat\xc4\x83 tot prin grija sa, evoc\xc4\x83 Partenonul.'